”Man dør ikke fordi man holder op med at spise,

man holder op med at spise fordi man skal dø ”

*Sokrates*

Kære pårørende.

Som plejepersonale på Hospice oplever vi ofte, hvor svært det er for pårørende at indstille sig på, at deres syge familiemedlem ikke kan spise og drikke mere.

Derfor håber vi, at denne folder kan bruges til at få større forståelse for grunden til, at den syge holder op med at indtage ernæring.

Når et menneske har været syg af cancer i en periode, har vedkommende ofte tabt sig, både på grund af sygdommen og behandlingen af denne. Der opleves ofte appetitløshed, og når dette har stået på et stykke tid, vil personen også tabe fedt og muskelmasse.

På et tidspunkt kan sygdommen få overtaget i kroppen og for mange patienter medfører dette, at de ikke længere har lyst til mad og drikke.

Det er der flere årsager til:

* Canceren udskiller nogle stoffer (cytokiner) som nedsætter appetitten og studier har vist, at når patienten når til dette stadie af sygdomsforløbet, kan kroppen heller ikke optage næringsstofferne.

Det betyder, at patienten ikke kan holde vægten mere.

* Andre undersøgelser har vist, at når den syge ikke kan indtage ernæring mere, sker der en øgning af salt og kalk i blodet. Det øger velbefindende på grund af nedsat udskillelse af urin, afføring og nedsat slimdannelse i lungerne. Dermed mindre hoste.
* Når der ikke tilføres energi i form af sukker eller andre kulhydrater, går kroppen over i fedtforbrænding. Det øger surhedsgraden i blodet, hvilket giver nedsat smertefornemmelse og øget eufori, der er en tilstand af velvære.

Konklusionen er, at længerevarende manglende indtagelse af mad og drikke *ikke* giver smerte eller lidelse. Tværtimod medfører dette mindre smertefornemmelse og en øget tilstand af velvære.

Som pårørende er det vigtig at forstå, at den bedste lindring man kan give, er at respektere at hun/han ikke længere har lyst til mad og drikke.

En del patienter er generet af mundtørhed, og det kan afhjælpes med mundpleje.

Vi vil, som personale vise dig, hvordan du kan yde omsorg ved at give mundpleje og desuden vil vi gerne være dig behjælpelige med, at finde andre måder at støtte på.

Vi håber, at disse informationer kan hjælpe dig i en svær situation, og vi vil selvfølgelig gerne tale mere med dig om denne vejledning.

Venlig hilsen personalet Hospice Sønderjylland.

HospiceSønderjylland

November 2017